Five Nights at Freddy's 3
Five Nights at Freddy's 3 – 2015 m. siaubo kompiuterinis žaidimas, kurį sukūrė Scott Cawthon. Tai trečioji „Five Nights at Freddy's“ serijos dalis, kurios veiksmas chronologiškai vyksta praėjus trisdešimčiai metų po pirmojo žaidimo įvykių. Žaidime žaidėjas imasi apsaugos darbuotojo vaidmens, kuris turi apsiginti nuo po atrakcioną klajojančio animatroninio Springtrap. Pirmą kartą apie trečiąją „Five Nights at Freddy's“ dalį S. Cawthon užsiminė savo interneto svetainėje 2015 m. sausį. 2015 m. kovo 2 d. žaidimas buvo išleistas „Steam“ platformoje. 2015 m. kovo 6 d. ir 2015 m. kovo 12 d. buvo išleistos mobiliosios žaidimo versijos Android ir iOS operacinėms sistemoms, o 2019 m. lapkričio 29 d. – Nintendo Switch, PlayStation 4 ir Xbox One. Žaidimas sulaukė iš esmės teigiamų kritikų atsiliepimų. Ketvirtasis serijos žaidimas „Five Nights at Freddy's 4“ buvo išleistas 2015 m. liepos 23 d.